
înainte cuvântare 



Balcanii se găsesc geografic între Răsărit şi Apus, dar 
conceptual se află mai presus de Răsărit şi de Apus. 
Care-i acea putere conceptuală ce salvează Bal- 
canii de la a fi şi ideatic între Răsărit şi de Apus, 
şi-i înalţă mai presus de acestea? Este credinţa orto- 
doxă, şi numai credinţa ortodoxă. Toţi ceilalţi fac- 
tori, precum aşezarea geografică, cultura, ştiinţa, 
mahomedanismul, politica, înclinaţiile şi năzuinţele 
pământeşti, ţin Balcanii între Răsărit şi Apus. 
Credinţa dreptslăvitoare, însă, îi înalţă mai presus 
de Răsărit şi de Apus - numai credinţa ortodoxă! 
Nimic nu este mai nesuferit decât a te afla între două 
lucruri. Dacă Balcanii ideatici, adică cei ortodocşi, 
s'ar fi supus Balcanilor geografici şi ar fi rămas între 
Răsărit şi Apus, s'ar fi asemănat acelui măgar din 
poveste care a crăpat de foame între două claie de fân. 
Din păcate, de la începutul secolului al XlX-lea 
şi până acum, Balcanii ortodocşi s'au asemănat 
foarte mult cu acel legendar măgar al lui Buri- 
dan, care a pierit de foame între două claie de 
fân, neştiind de care să se apropie. Ba i s'a părut 
mai mare şi mai dulce o claie, ba cealaltă. Isto- 
vit de plimbarea dintr'o parte în alta, a căzut şi s'a 
prăpădit. Şi toată lumea a râs de el ca de un măgar. 
Balcanii sânt în primejdie să moară de foame 
din pricina multelor şi flecarelor limbi care îi so- 
cotesc între. Ori se vor prăpădi de foame în- 
tre Asia şi Europa, ori una din aceste puteri îi va 
înghiţi, asemenea rechinului, dacă nu se vor înălţa 
mai presus - mai presus de Răsărit şi de Apus. 



HRISTOS 

ÎNTRE RĂSĂRIT ŞI APUS 



Când Asiaticul citeşte Evanghelia lui Hristos, zice: 
Este un om de-al nostru, El este Asiaticul cel posti- 
tor, rugător, înţelept şi făcător de minuni. 
Când Europeanul citeşte Evanghelia lui Hristos, 
spune cu tărie: Este un om de-al nostru, El este Eu- 
ropeanul, învăţător isteţ, grabnic ajutător al oame- 
nilor, binefăcător, vindecător, ocrotitor, umanist şi 
activist. 

Ce este, aşadar, Hristos? Este oare Asiatic sau oare 
European? Oare Răsăritean, sau oare Apusean? Cu- 
adevărat, e şi una şi alta. Este Răsăritean, într'un 
înţeles mai înalt, şi Apusean, într'un înţeles mai în- 
alt. Este Răsăritean mai presus de Orient şi Apusean 
mai presus de Occident. Al Său este Pământul, şi 
toate laturile acestuia. Transcendenţa este trăsătura 
Răsăritului, naturalismul este trăsătura Apusului 
- Răsăriteanul, cu picioarele încrucişate, cugetând 
la cele veşnice; Apuseanul, cu picioarele ostenite, 
alergând după cele trecătoare. Care dintre aceştia 



este mai aproape de Hristos? Amândoi sânt de- 
parte. Hristos stă mai presus de Răsărit şi de Apus. 
Răsăritul se afundă într'atât în cugetare că nu are 
timp pentru lucru. Apusul într'atât lucrează că nu are 
timp pentru cugetare. Insă amândouă sânt cuprinse 
în Domnul Iisus Hristos, şi aceasta într'o măsură 
deplină şi desăvârşită, care covârşeşte Răsăritul şi 
Apusul. El stă mai presus de Răsărit şi de Apus. 
Răsăritului politheist îi este greu să creadă în om. 
Apusului materialist îi este greu să creadă în Dum- 
nezeu. Iisus II închipuie pe om, Hristos pe Dumne- 
zeu. Două firi - un ipostas. Apusul II primeşte cu 
uşurinţă pe omul Iisus şi II aşează în „Pantheonul" 
marilor săi oameni, Răsăritul II primeşte cu uşurinţă 
pe Dumnezeul Hristos, dar pe omul Iisus nu-L simte 
de trebuinţă. Cu toate acestea, Mântuitorul lumii 
este şi Om, şi Dumnezeu. Iisus Hristos stă, aşadar, 
mai presus de Răsărit şi de Apus. Când vorbim de- 
spre Răsărit, ne gândim la o casă împărţită în sine, 
ne gândim la două adunări de noroade care nu se 
aseamănă: la mahomedani şi la brahmano-buddhişti. 
Locurile lor sfinte sânt Mecca, Benaresul şi Tibet- 
ul. Aceste două adunări arată esenţa Răsăritului şi 
sărăcia sa de căpătâi. Iar când vorbim despre Apus 
ne gândim tot la o casă împărţită în sine: în papistaşi 
şi-n antipapistaşi (cu feluritele chipuri ale protes- 
tantismului). Acestea sânt cele două căi principale 
ale omenirii Apusene, amândouă greşite. Ele arată 
rătăcirea şi sărăcirea Apusului. Hristos stă cu mult 
deasupra unui astfel de Răsărit şi de Apus. Niciodată 
vreun înţelept Asiatic nu a putut supune Apusul. Un 
singur om născut în Asia a supus tot Apusul, adică 
întreaga Europă şi America cu insulele, şi anume 



Domnul Iisus Hristos - singurul Răsăritean îndrăgit 
în Apus. Şi niciodată vreunul dintre învăţătorii şi ide- 
ologii Apuseni n'au putut cuceri Asia, nici măcar vre- 
melnic. Un singur Apusean a reuşit-o - un Apusean 
nu după naşterea cu trupul, ci prin puterea Sa asupra 
Apusului. Acesta este Iisus Hristos, născut în Asia. 
Puterea Lui s'a răspândit asupra Asiei Centrale şi, 
întrb măsură, mai departe, asupra Asiei celei Mari, 
precum şi a Egiptului şi a Abisiniei. Răspândirea 
Creştinismului în Răsărit a fost împiedicată de Is- 
lam, această sectă Iudeo-Creştină rătăcită. Islamul 
s'a pus de-a curmezişul, ca nişte metereze, între Asia 
Creştină şi India. Dar acest lucru nu este fără pronia 
lui Dumnezeu, care hărăzeşte oricum biruinţa lui 
Hristos asupra întregului Răsărit, pentru vremurile 
ce vor să vină. 



TT 

CUGETAREA 



HRISTOSUL BALCANIC 



Hristosul Balcanic este totuna cu cel Ierusalimitean, cu 
cel Sinait şi cu cel cândva European. Căci El unul este. 
Hristosul Balcanic este Hristosul din Balcani, în 
drama Balcanică a vieţii, în îmbrăcăminte Balcanică, 
în cântecul şi simbolistica Balcanică, în suspinele şi 
lacrimile Balcanice, în mormintele sângerânde, în 
învierea Balcanică. El se întruchipează în toţi sfinţii 
Balcanici: In binecinstitorii împăraţi, în binecredincio- 
asele împărătese şi în purtătorii de Dumnezeu patriarhi 
şi preoţi; In preacuvioşii şi vărsătorii de lacrimi călugări ai 
Sfântului Munte, pustnici, rugători, zăvorâţi, duhovnici şi 
făcători de minuni; In împăraţii şi voievozii Romani 
care au apărat Constantinopolul şi Ierusalimul de 
musulmani; In jupanii, craii, cnejii şi despoţii Sârbi 
care au apărat Sfânta Cruce, adică dreapta credinţă, 
credinţa pravoslavnică, de musulmani, de mongoli şi 
de ereticii Latini; In mucenicii cu Coroană, în mu- 
cenicii ţărani şi meşteşugari, în mucenicii cu omo- 



foare arhiereşti şi epitrahile preoţeşti, în mucenicii 
cu straie de voievod şi cu rase monahale; In muceniţa 
Zlata şi-n nenumăratele fecioare muceniţe de peste 
veacuri şi veacuri; In mucenicul Gheorghe Kratovaţ, 
argintarul, şi în nenumăraţii mucenici meşteşugari 
de peste veacuri şi veacuri; In Patriarhul mucenic 
Gavriîl al Peciului, în diaconul mucenic Awacum, în 
igumenul Paîsie de la Târnovo şi igumenul Athanâsie 
de la Mănăstirea Sfântului Nicolae, traşi în ţeapă 
în Kalemegdan, în preacuvioşii mucenici ai Sfintei 
Lavre din Peloponnez, şi-n ceilalţi mucenici fără de 
număr, de peste veacuri şi veacuri; In preacuvioşii mu- 
cenici din Sfântul Munte, pe care fericitul Acâchie 
îi binecuvintează pentru nevoinţa muceniciei, şi în 
preacuvioşii mucenici din Sfântul Munte care au fost 
săgetaţi şi măcelăriţi de vii de către ereticii Latini, în 
mucenicii din Stâra Zagora, şi-n ceilalţi mulţi mu- 
cenici, de peste veacuri şi veacuri; In preacuvioa- 
sele noastre maici - Sfânta Paraschevi, Evghenia 
împărăteasa, Evfimfa şi celelalte, în preacuvioşii noştri 
părinţi - Sfântul Prohor, Gavriîl, Ioân, Ioachîm, Cli- 
ment, Nâum, Nectârie, Ioasâf, Vasilie al Ostrogului, 
Petru al Korişei, Ioannîchie al Deviciului, şi ceilalţi 
cuvioşi fără de număr de peste veacuri şi veacuri; In 
nevoitorii pustnici ai peşterilor Balcanice din Peci, 
Muntenegru, Ohrida, Albania, Peloponnez, Târnova, 
Studeniţa, Morava, de peste veacuri şi veacuri; 
In sfinţitul mucenic şi cel întocmai cu Apostolii 
Cosma Albanezul şi în cei fără de număr mucenici 
din părţile mării, ale Dalmaţiei şi Bosniei, care au 
pătimit din pricina ereticilor Latini, în temniţele 
Dubrovnicului, chinuiţi sau otrăviţi pentru Hris- 
tos, de peste veacuri şi veacuri. Ar trebui oare să ne 



oprim? De-abia am început înşiruirea. Cine-i va 15 1 
numi pe toţi? Cine-i va număra pe toţi? Sânt oştiri 
de mucenici şi de muceniţe, de dincolo de Tnessa- 
lonic şi până peste Dunăre, de la Marea cea Albastră 
şi până la Marea cea Neagră. Oştiri de multe milioa- 
ne de sfinte suflete ale dreptslăvitorilor, pe care nu le 
poate cuprinde nici un calendar pământesc şi sânt 
înscrise numai în calendarul ceresc, în Cartea vieţii 
celei veşnice. Toţi aceştia sânt batjocoriţi, scuipaţi şi 
bătuţi de vrăjmaşii Sfintei Cruci, precum Hristos 
de Evrei. Toţi şi-au purtat crucea pe Golgothâ lor, 
cu cunună de spini pe cap şi înconjuraţi de ură din 
toate părţile, îmbrăcaţi ca în spini, fiind lepădaţi de 
lume prin poarta morţii ca unii ce sânt cei mai de pe 
urmă şi fiind primiţi în cealaltă parte de mâna cea 
bună a lui Hristos ca unii ce sânt cei mai dintâi. 
Cu adevărat, ei au fost cei mai de pe urmă de 
partea aceasta a porţii morţii, dar cei mai dintâi de 
cealaltă parte. Intru numele lui Hristos au pătimit 
ei din Răsărit până în Apus, dar tot în numele lui 
Hristos au biruit şi Răsăritul, şi Apusul - Răsăritul 
în chipul Islamului Turcesc şi al politheismului 
Mongol, iar Apusul în chipul papismului eretic. 
La locul muceniciei, ei s'au simţit mai presus de 
călăii lor: înaintea călăilor Răsăriteni - deasupra 
Răsăritului, iar înaintea călăilor Apuseni - deasupra 
Apusului. Nici unul dintre ei nu şi-a îndreptat gân- 
durile spre cele ce ţin de geografie, pentru a spune: 
Sântem între Răsărit şi Apus. Ci toţi şi-au înălţat 
gândurile şi inima drept către ceruri, către Adevărul 
veşnic, pentru care au pătimit. Şi cu tot duhul şi cu 
tot sufletul lor au stat mai presus - mai presus de 
Răsărit şi de Apus. 

* * * 

DESPRE CEI LACOMI SI ÎNŞELAŢI 



Muntele e mai mare decât furnicarul, puterea lui 
Dumnezeu e mai mare decât puterile oamenilor 
- oricine o poate recunoaşte cu seninătate. 
Dar când tălpile oamenilor şi copitele cailor ridică 
praful de pe caldarâm, mulţi orbesc, şi, din pricina 
groazei, socotesc puterea omenească mai presus de 
puterea lui Dumnezeu. Pierd din vedere muntele şi se 
poticnesc de furnicar, ba i se şi închină. 
Asta s'a întâmplat şi cu Sârbii, care după bătălia de 
la Kosovo s'au turcit. înaintea lor au trădat Crucea 
mulţi Bulgari, Greci şi Ellini, intrând sub Semilună 
în oastea lui Murat, împotriva steagului Sârbesc cu 
cruce. 

Insă Lâzăr, cel mai slăvit om cu acest nume din istoria 
lumii, nu s'a poticnit de furnicarul puterii turceşti şi 
nu a pierdut din vedere muntele puterii lui Dumne- 
zeu, ci s'a hotărât să primească împreună cu poporul 
său toate loviturile oamenilor, ca să primească de la 
Dumnezeu toate răsplăţile. 



118 S'au poticnit mulţi domni Sârbi la Miazăzi şi la 
Apus. Ei au uitat mustrarea lui Hristos: „Luaţi seamă 
şi păziţi-vă de lăcomie," lăcomindu-se la bogăţii, la 
plăceri şi la toate amăgirile lumii acesteia; şi-au rupt 
crucile de prin case, şi-au înfăşurat turbanul îm- 
prejurul capului, au trecut la Islam şi au început să se 
închine prin geamii. 

Şi-au prelungit astfel pentru scurtă vreme viaţa 
pământească, dar şi-au pierdut obrazul pentru tot- 
deauna. Nu s'au ruşinat de sângele lui Lâzăr vărsat 
la Kosovo, ci au pornit pe drumul turciţilor Bulgari, 
Greci şi Ellini. 

Turcii au reprezentat Răsăritul în Balcani câtă vreme 
au stăpânit Balcanii, iar turciţii reprezintă Răsăritul 
după plecarea Turcilor. 

Cu acest Răsărit lacom şi aspru, cu mahomedanis- 
mul, o erezie Iudeo-Creştină, Balcanii ortodocşi nu 
mai pot fi la fel. Balcanii trebuie să rămână mai pre- 
sus de un astfel de Răsărit. 

Răscoala ţăranilor Sârbi împotriva Turcilor de sub 
Kocea, Karagheorghe şi Milos este cea mai minunată 
dovadă că poporul Sârb a vrut să se slobozească de 
Răsăritul mahomedan. S'a înfăţişat cu credinţă şi tărie, 
suindu-se mai presus de Răsărit. Purtând stindardul 
Crucii, răsculaţii Sârbi au intrat întrb luptă inegală 
împotriva flamurei cu semilună. Având credinţă în 
Hristos, Cel mai puternic decât Mahomed, şi în Cru- 
cea lui Hristos, un semn mai puternic decât semiluna, 
ei au biruit Asia Islamică. Au înălţat, astfel, Balcanii 
Dreptslăvitori mai presus de Răsăritul mahomedan. 
Insă abia ce s'au slobozit de Răsărit, că au căzut în 
robia Apusului. Ţăranii Şumadiei au fost înşelaţi de 
către Sârbii occidentalizaţi, de către fraţii lor de sânge 



din Austria. Aceşti Sârbi occidentalizaţi au intrat 191 
în Şumadia eliberată şi au început să făurească legi 
şi aşezăminte asemenea protestanţilor şi romano- 
catolicilor - iar acestea sânt două erezii Creştine ale 
Apusului. Au început să pună rânduieli după modelul 
ereticilor Apuseni în inima pământului Sârbesc. Pen- 
tru că erau cărturari şi învăţaţi, răsculaţii neştiutori 
de carte i-au preţuit şi le-au dat puterea. Dar cnejii 
răsculaţi s'au înşelat cumplit. Fraţii lor din Austria 
erau vasele ponosite ale Ortodoxiei, spoite cu poleială 
protestantă şi romano-catolică, Apuseană. Ei au fost 
nefericiţii înaintemergători ai înrâuririi Apusene 
asupra Serbiei. Ei au deschis Apusului toate porţile 
şi toate căile, făcând ca proaspăt-slobozitele raiale 
turceşti să ajungă raiale ale Apusului cel stricat. 
Şaptezeci de ani după năpasta de la Kosovo, Ser- 
bia a fost pe deplin subjugată de ereticii Răsăriteni; 
şaptezeci de ani după cea de-a Doua Răscoală, Ser- 
bia eliberată a căzut în deplina robie a ereticilor 
Apuseni. E vorba de o robie ideatică: duhovnicească, 
intelectuală, morală, politică şi culturală. 
Şi cneazul Milos, şi Liubiţa, ba chiar şi Vucici, şi-au 
dat seama de primejdia „germanizării," dar nu i s'au 
putut împotrivi. Au strigat şi au ameninţat, dar hau 
putut întări o linie de apărare ce fusese străpunsă. 
Cneazul Alexandru s'a supus influenţei Apusului silit 
şi întristat; cneazul Mihailo - de bunăvoie, iar regele 
Milan — din toată inima şi sufletul. 
Turcii i-au predat cneazului Mihailo cheile cetăţilor, 
iar cneazul Mihailo a început să predea Apusu- 
lui cheile neatârnării duhovniceşti Sârbeşti. Ul- 
timii Obrenovici şi Karagheorghevici au desăvârşit 
această predare. Iar Apusul ţine încă în mâinile sale 



120 acele chei, şi stăpâneşte asupra Serbiei. Cine s'a 
răzvrătit împotriva acestei predări de bună voie în 
mâinile Apusului? Biserica Ortodoxă, cu norodul 
său de ţărani. De-a lungul întregului veac al XIX- 
lea, preoţii Sârbi au strigat şi-au scris: „Apusul cel 
stricat! Apusul cel stricat! Să ne apărăm de Apusul 
cel stricat!" 

Cinste preoţimii Sârbeşti! Cinste ţăranilor Sârbi! 
Ruşine domnilor Sârbi fără de cap. Ruşine şi ace- 
lor cârmuitori Sârbi care, în numele Apusului, au 
dispreţuit Biserica Sârbească a Sfântului Sâwa şi 
norodul de ţărani Sârbi. Insă, după faptă şi răsplată 
— sfârşitul lor mărturiseşte mânia lui Dumnezeu şi 
mânia Sfântului Sâwa asupra lor. Citiţi şi ascultaţi 
despre groaznicul sfârşit al cârmuitorilor Sârbi ce au 
urmat după cneazul Milos şi înfricoşaţi-vă de mânia 
Domnului! Multe au avut de îndurat preoţii şi ţăranii 
Sârbi din pricina hotărârii lor neclintite împotriva 
Apusului eretic! Preoţii au fost batjocoriţi ca „ruso- 
fili" şi „înapoiaţi," iar ţăranii Sârbi ca „turme nelumi- 
nate" şi „ţărani proşti" - şi asta nu atât de către cei 
„germanizaţi," de către acei Sârbi spoiţi din Austria, 
cât de fiii Şumadiei şcoliţi în Apus. Cei dintâi au fost 
ca nişte flori pe lângă aceştia din urmă. Ei au fost 
gloata înverşunată şi hoarda athee a agenţilor „cultur- 
ii," „iluminării" şi „progresului" Apusean. Noii Turciţi 
au fost mai primejdioşi decât vechii Turciţi. Ei s'au 
lepădat de tot ce este Sârbesc ca fiind Turcesc, iar tot 
ceea ce e Turcesc au dispreţuit ca fiind Asiatic. Dar, de 
fapt, hau ştiut cu adevărat nici ceea ce e Sârbesc, nici 
ceea ce e Turcesc ori Asiatic. „Comis-voiajori" fără de 
minte ai neguţătorilor Apuseni! Trădători mai mari şi 
mai înspăimântători decât Vuk Brânkovici! 



CUGETAREA 

FRICA DE DRACI ŞI JOCUL CU DRACI 



Răsăritul se teme de draci, Apusul se joacă cu dracii. 
Miliardele de fiinţe omeneşti din Răsărit se păzesc la 
fiecare pas să nu se atingă de vreun diavol. Nimeni na 
descoperit acolo diavoli; acolo se ştie despre diavoli şi 
acolo diavolii sânt simţiţi în fiecare zi şi în fiecare ceas, 
de la întâiul neam al oamenilor. 
Apusul este ţinutul descoperirilor. Pe lângă multele 
descoperiri purtătoare de moarte sau care ţin de 
iarmaroc, Apusul a mai descoperit că există draci. 
Şi această veste a răspândit-o cu mare zgomot mai 
ales în veacul nostru. Insă cum în Apus nu există 
nimic pe care toţi să-1 primească ca fiind adevărat, 
ci totul este împărţit pe „specializări," în partide şi 
secte, aşa şi această descoperire a existenţei unor 
fiinţe duhovniceşti şi netrupeşti nu este recunoscută 
de întreaga omenire Apuseană, ci şi-a găsit loc 
într'o sectă de oameni care se numesc „spiritişti." 
Spiritiştii sânt mândri că le este dat să vorbească cu 
duhurile. Ei sânt bucuroşi că ţin legătura cu „lumea 



122 spirituală." Joacă de bucurie, neştiind că în horă îi 
poartă satana. 

Răsăritul nu simte îngerii, duhurile cele bune ale lui 
Dumnezeu, apărători şi ocrotitori; demult a încetat 
să-i simtă. A rămas doar cu duhurile cele rele, care 
fac rău şi pe care trebuie să le înduplece cu jertfe în 
fiecare zi, în fiecare zi. 

Apusul a încetat să-i simtă şi să-i cunoască atât pe 
îngeri, cât şi pe draci, de câteva sute de ani. De aceea 
a primit „evanghelia spiritistă" cu uimire, ca un om 
care a ştiut cândva ceva, apoi a uitat, şi iar şi-a adus 
aminte. Oarecând Apusul credea în îngeri şi în draci. 
Dar dintrbdată a pierdut aceste două avuţii. Acum 
dracii i se arată prin spiritişti, şi el îşi aminteşte ca 
prin somn. îşi aminteşte, dar nu cunoaşte că duhurile 
care i se arată nu-s duhuri bune. I-a amorţit simţul 
deosebirii şi discernerii. 

Răsăritul nu are simţ pentru duhurile bune. Apusul 
nu are simţ pentru a deosebi duhurile bune de cele 
rele. Răsăritul se apără de duhurile rele cu jertfe, cu 
neîncetate jertfe înaintea idolilor de piatră şi de lemn. 
Apusul, adică Occidentul spiritist, se predă tuturor 
duhurilor care i se arată, fie prin medium, fie prin 
măsuţă; şi tuturor le dă credinţă deplină. 
Răsăritul e adânc pesimist. De ce? Pentru că ştie de 
duhurile cele rele, dar nu ştie de Bunul Dumnezeu. 
Cunoaşte şi simte pe propria-i piele şi cu propriu-i 
suflet prezenţa şi lucrarea dracilor celor răi, dar nu 
simte prezenţa Bunului Dumnezeu, Care poate 
izgoni dracii cei răi şi ocroti oamenii. 
Apusul spiritist este superficial optimist, cu totul superficial 
şi cu totul neghiob. Spiritiştii ajung la cunoaşterea lui Dum- 
nezeu prin draci; nu prin Hui lui Dumnezeu Cel întrupat, 



Hristos, ci prin draci, care se arată prin mediumi şi măsuţe, 23 1 
şi tot aşa. Aproape toţi foşti athei, spiritiştii află de la dia- 
vol că este Dumnezeu şi suflet. Şi această încunoştinţare 
îi încântă foarte, şi cheamă nesăţioşi duhurile, ca să le 
zică şi prezică orişice. Pe astfel de nisipuri mişcătoare se 
întemeiază credinţa lor. Ei socotesc aceasta ca pe ceva 
modern, ca pe o descoperire modernă. Dar dacă ar fi citit 
Sfânta Scriptură a lui Dumnezeu, ar fi ştiut că Atotput- 
ernicul a prevenit omenirea să se păzească de spiritism 
încă de la Moisi. /A Doua Lege 18:11/ 
Marele Răsărit este sub stăpânirea dracilor, dar 
şi Apusul spiritist este sub stăpânirea lor. O de- 
monocraţie, aşadar, în amândouă emisferele care 
se înfruntă cu Ortodoxia îndeobşte şi cu Balcanii 
îndeosebi. 

Se pune întrebarea: o să fim, oare, între o demonocra- 
ţie şi-o alta? Nu, nicidecum între, ci mai presus. 
Noi ştim că lumea duhurilor există. Ştim că sânt 
duhuri rele, dar şi bune. Este Bunul Dumnezeu, mai 
puternic decât toate duhurile. In numele lui Hristos 
şi-al Născătoarei-de-Dumnezeu şi cu semnul Cru- 
cii noi izgonim duhurile cele rele, iar prin rugăciune 
apropiem duhurile cele bune, îngerii luminii, care ne 
apără şi ne ajută. In acest chip, ne înălţăm mai presus 
de Răsăritul necunoscător de Dumnezeu şi pesimist. 
Pe de altă parte, noi nu ne bucurăm la arătarea duhu- 
rilor din acea lume, fiindcă ştim că pot fi duhurile 
celui rău, care ne ispitesc şi ne abat din calea mân- 
tuirii. Cu atât mai puţin chemăm duhurile din acea 
lume şi le cerem sfaturi şi prorocii despre cele ce vor 
fi! Cine face aşa nu este plăcut lui Dumnezeu. Noi 
nădăjduim în împăratul duhurilor, Domnul Atot- 
puternic, Ziditorul nostru şi Tatăl cel ceresc, şi nu 



stăm de vorbă pe furiş, fără El, cu lumea duhurilor. 
In acest chip, noi, Balcanicii, ne înălţăm mai presus de 
Apusul spiritist. 

Şi precum Mântuitorul nostru a stat mai presus 
de Răsărit şi de Apus, aşa şi noi ne străduim să nu 
fim striviţi printre şi între acestea, ci, cu ajutorul lui 
Hristos, ne înălţăm totdeauna mai presus şi mai pre- 
sus. Mai presus de Răsărit şi mai presus de Apus. 



\r 

CUGETARE 

T 
FILOSOFIA RĂSĂRITEANĂ 
SI ŞTIINŢA APUSEANĂ 



Leagănul filosofiei este Răsăritul, de la Beijing 
până-n Athena. Leagănul ştiinţei este Europa 
Apuseană şi America. Nici Răsăritul nu e pentru 
ştiinţă, nici Apusul pentru filosofic 
Toată filosofia Răsăriteană e tainică, toată e cu- 
getătoare, spontană, intuitivă. 

Toată ştiinţa Apuseană e sub semnul egalităţii, 
curiozităţii, propagandei şi interesului. Nici Răsăritul 
nu e pentru ştiinţă, nici Apusul pentru filosofic 
Când Răsăriteanul se amăgeşte încrezându-se în 
ştiinţă, el primeşte teoriile ştiinţifice, dar nu şi 
cunoştiinţele pozitive. Mai uşor îi este să lucreze cu 
teoriile decât cu cunoaşterea ştiinţifică. Mai greu îi 
este să întrebuinţeze în viaţă cunoaşterea sub arşiţa 
Răsăritului, decât să frământe în umbră teoriile Eu- 
ropene şi să le plămădească într'o filosofie înfăşurată 
în hlamida pestriţă a Răsăritului. 
Când Apuseanul se lasă momit de vreo filosofie 
a Răsăritului, el scoate una din cugetările ei de 



126 căpătâi şi pe aceasta îşi întemeiază sistemul filosofic, 
lăsându-şi confraţii să scoată şi ei alte cugetări din 
aceeaşi filosofie şi să-şi întemeieze pe ele sistemele 
lor filosofice. Căci Apuseanul află bogăţia minţii şi 
cultura poporului în mulţimea sistemelor, iar nu în 
înţelegere şi în unimea duhului. 
Aşa cum Răsăriteanul înfăşoară teoriile ştiinţifice 
în hlamida Răsăritului, aşa şi Apuseanul îmbracă fi- 
losofia Apuseană în haina aspră a ştiinţei. Pentru ca, 
pasămite, „sistemul" său să pară mai credibil, înfăţişat 
fiind de un vocabular ştiinţific şi chezăşuit de „fapte" 
ştiinţifice. 

De fapt, Apusul Creştin nu are înclinaţie către fi- 
losofie. Istoria filosofiei Apusene este istoria celor 
mai mari rătăciri din trecutul omenirii. Dumnezeu 
le-a luat mintea oamenilor botezaţi care au dispreţuit 
Adevărul dumnezeiesc descoperit prin Domnul Ii- 
sus Hristos şi au vrut singuri, cu ajutorul filosofilor 
athei, să lămurească problemele de căpătâi ale fiinţei 
şi vieţii, după socotelile lor. De la începutul Renaşterii 
şi până în veacul al XlX-lea, filosofii Apuseni s'au 
hrănit din Plâton, Aristotel şi ceilalţi filosofi păgâni 
Ellini. Şi când i-au mistuit pe deplin, rămânând totuşi 
înfometaţi, ei s'au călăuzit în veacul al XlX-lea după 
filosofii Indieni, din care se hrănesc până astăzi şi, 
împopoţonându-se cu penele lor, se fac pe sine slăviţi 
între cei lipsiţi de slavă. 

India este maica tuturor filosofiilor. De când lumea, 
în India filosofarea este strâns legată de asceză. 
Toţi filosofii Indieni au fost asceţi. Apuseanul nu 
înţelege şi nu preţuieşte acest lucru, căci la Apuseni 
iscusinţa intelectuală este de ajuns pentru făurirea 
noilor sisteme filosofice. Lui nu-i pasă deloc de post, 



de înfrânare, de morala şi caracterul filosofului. El 27 1 
preţuieşte numai construcţia intelectuală a cugetării 
sale. Apuseanul nu-i pentru filosofie. In Răsărit, 
filosofii sânt socotiţi sfinţi. Filosofii Apuseni sânt 
profesori. Iar depărtarea dintre sfinţi şi profesori 
este mai mare decât cea dintre Răsărit şi Apus! 
Nici Răsăriteanul nu-i pentru ştiinţa Apuseană, căci 
Răsăriteanul este învăţat să socotească cunoaşterea 
lumească drept ceva la fel de sfânt ca şi filosofia. Şi 
fiindcă ştiinţa Apuseană nu are nici cea mai mică 
aureolă de sfinţenie, Răsăriteanul se teme de o astfel 
de ştiinţă şi o dispreţuieşte. O primeşte doar dacă tre- 
buie, pentru a-şi apăra viaţa de maşinăriile Apusene 
purtătoare de moarte. Iar aceste maşinării sânt slutele 
odrasle ale ştiinţei Apusene, hâdul rod al despărţirii 
Apusului de Sfintele Ceruri şi-al nelegiuitei însoţiri 
cu pământul. Multe filosofii Apusene contradictorii 
înfăţişează limpede pedeapsa lui Dumnezeu în urma 
lepădării de Hristos, căci, după cuvintele Sfântu- 
lui Apostol Pâvel, „precum n'au cercat ei a avea pre 
Dumnezeu întru cunoaştere, aşa au dat pre ei Dum- 
nezeu întru necercată minte." /Rom. 1:28/ 
Două sânt marile neghiobii cu care se mândresc oa- 
menii nebotezaţi şi cei ce-au lepădat botezul: filoso- 
fia Răsăriteană şi ştiinţa Apuseană. Nici una, nici 
cealaltă, nu este de la Bunul Dumnezeu, ci amândouă 
sânt de la oameni şi de la draci. Două neghiobii, 
două blesteme. Ele ţin cumpăna în balanţa Sfân- 
tului Adevăr al lui Hristos. Hristos este mai presus 
de filosofia Răsăriteană şi de ştiinţa Apuseană. El 
cântăreşte pe alţii, dar nu se cântăreşte pe Sine. 
Cum e cu Balcanii lui Hristos? 
Când amnarul loveşte cremenea, atunci se iveşte 



scânteia. Flacăra se ridică în înălţime, mai presus de 
amnar şi de cremene. Răsăritul s'a ciocnit cu Apusul 
în Balcani. Dacă Balcanii s'ar fi asemuit amnarului 
sau cremenei, n'ar mai fi fost Balcani, ci-ar fi fost 
Răsărit sau Apus. 

Dacă şi-ar fi dorit să fie flacără, mai presus de oţel şi de 
piatră, ar fi fost şi ar fi rămas Balcanii lui Hristos, mai pre- 
sus de Răsărit şi mai presus de Apus, şi-aşa ar fi de folos 
şi Răsăritului, şi Apusului. 
Cel mai rău lucru - a fi între. 
Slava - a fi mai presus. 

Balcanii cei Dreptslăvitori trebuie să se înalţe mai 
presus de tristeţea Răsăritului şi de strădania Apu- 
sului. Tristeţea Răsăritului este filosofia Răsăritului. 
Strădania Apusului este ştiinţa Apusului. Oare 
poate zbura pasărea doar c'o singură aripă, ba încă 
şi aceea bolnavă? 

Dumnezeul cel purtător de grijă a rânduit Balca- 
nilor să fie mai presus de Răsărit şi Apus. Oare vor 
înţelege şi vor 

primi Balcanii această soartă proniatoare sau vor 
fi sfărâmaţi ca o nucă, între ciocan şi nicovală? 
Această întrebare nu trebuie să lase nici un Sârb să 
doarmă, câtă vreme Sârbul nu dă răspunsul drept: 
Da, Doamne, primesc ceea ce Tu îmi rânduieşti şi 
lepăd ceea ce potrivnicii Tăi din Răsărit şi Apus îmi 
rânduiesc! 



CUGETAREA 

DESPRE LINIŞTE SI NELINIŞTE 



In Răsărit stăpâneşte liniştea, iar în Apus neliniştea. 
Liniştea izvorăşte în om, şi de acolo se răspândeşte 
în societate. Şi neliniştea izvorăşte în om, şi de acolo 
se răspândeşte în societate. 

De unde liniştea la popoarele Soarelui-răsare? Şi de 
unde neliniştea la popoarele Soarelui-apune? 
Din întrebările lămurite şi nelămurite ale vieţii, 
iată de unde! 

începând din Istanbul şi până în Japonia, toate 
popoarele au linişte lăuntrică, pentru că nu trăiesc 
din întrebări, ci din lucruri statornicite, adică din 
întrebările de căpătâi ce-au fost lămurite demult 
- aşa cum au trăit înaintea lor cincizeci sau o sută 
de generaţii. Răsăriteanul pe toate le zideşte, pe 
toate le înţelege, pe toate le cugetă şi pe toate le 
înfăptuieşte plecând de la aceste statorniciri ale lu- 
crurilor de căpătâi - nimic şi nicăieri în afara aces- 
tor statorniciri. Şi mahomedanul, şi brahmanul, şi 



130 buddhîstul! Iar aceste trei grupări reprezintă toată 
uriaşa Asie necreştină, întreg Răsăritul. 
In mahomedanism, totul este statornicit în Coran. 
Şi toată statornicirea se mărgineşte la două cuvinte: 
Allâh şi Kismet. Acest lucru dă linişte şi aşezare 
popoarelor mahomedane. 

In brahmanism şi buddhism totul, iarăşi, e statornicit în 
fîlosofîile Indiene. Şi toată statornicirea se mărgineşte 
la trei cuvinte: kârma, dhârma şi reîncarnare. 
Tristă e acea linişte, în amândouă împrejurările! Tristă 
este în mahomedanism, căci înseamnă supunere de 
rob stăpânului, lui Allâh. Tristă este şi în filosoficul 
Răsărit, căci înseamnă resemnare, o deznădejde din 
care nu se află izbăvire nici la oameni, nici la zei. 
In Apus stăpâneşte neliniştea. Asemeni bulgărelui de 
zăpadă ce se rostogoleşte şi creşte, şi neliniştea în Apus 
a crescut pe neaşteptate. A crescut pe neaşteptate şi s'a 
mărit în veacul nostru într'atât, încât omenirea Apuseană 
a ajuns întrb necontenită frică pentru cele ce vor veni 
şi la zbuciumarea nervilor, ba adesea şi la nebunie - 
niciodată întâlnită atât de des în istoria lumii! 
Pricina neliniştii Apusene e aceeaşi cu pricina 
neliniştii lui Adam şi a Evei când i-au întors spatele 
lui Dumnezeu Ziditorul, şi faţa şi-au întors-o către 
satana; e aceeaşi cu a neliniştii lui Cain, care 1-a ucis 
pe dreptul Avei, fratele său; aceeaşi cu a neliniştii 
împăratului Saul, când a început să-1 prigonească 
pe dreptul David; aceeaşi cu a neliniştii lui Ahitofel, 
care 1-a trădat pe stăpânul său, împăratul David, şi la 
urmă s'a spânzurat; aceeaşi cu a neliniştii lui Iuda Is- 
carioteanul, care a vândut pentru blestemaţii arginţi 
blestemaţilor Evrei pe învăţătorul şi Domnul său, 
şi-apoi, tremurând tot de o nouă frică şi spaimă 



de neînchipuit, s'a dus la pârâul Chedronului şi s'a 31 1 
spânzurat, şi pântecele i-a plesnit şi măruntaiele i 
s'au vărsat pe pământ, precum trei sute de ani mai 
târziu ereticului Arie. 

întotdeauna este aceeaşi pricină - lepădarea de Dum- 
nezeu şi urmarea satanei. Dumnezeu dojeneşte în 
chip părintesc şi chibzuit, iar satana înfăţişează minci- 
noase arătări de iarmaroc şi îi trage către el pe cei la- 
comi şi nechibzuiţi. El îi momeşte şi ademeneşte pe cei 
pofticioşi şi pe cei mărginiţi cu dulciurile sale otrăvite. 
In Apus este nelinişte. Acea nelinişte a stârnit-o în- 
chipuirea învăţaţilor Apuseni, care i-au înşelat amar- 
nic pe oameni. închipuirea lor a nimicit toate lucru- 
rile statornicite cu care au trăit tihniţi înaintaşii lor 
şi a deschis iarăşi, ca pe nişte răni zgândărite, toate 
întrebările începuturilor. De aceea, în Apus, toate au 
ajuns întrebări, toate sânt puse sub semnul întrebării: 
Dumnezeu, sufletul şi morala, căsnicia şi familia, so- 
cietatea şi statul, lumea aceasta şi lumea cealaltă. 
Totul este întrebare, numai întrebare: întrebare 
personală, întrebare socială, întrebare de stat, în- 
trebare morală, întrebare economică — întrebări şi 
întrebări, numai întrebări. Ştiinţa Apuseană nu a 
răspuns la nici o întrebare. Căci ştiinţa Apuseană 
e o perie de oţel în mâna antihristului, o perie ce 
rupe rănile vechi şi deschide altele noi, şi deoarece 
ştiinţa Apuseană este chemată de călăul oamenilor, 
de stăpânul iadului, să făurească nelinişte - tot felul 
de nelinişte, pe toate liniile nelinişte, atât înlăuntrul 
omului, cât şi în toate sferele vieţii sociale. 
Cu adevărat, stăpânul iadului a stârnit în Apus, cu 
ajutorul ştiinţei mincinoase, nelinişte — una ne- 
maiîntâlnită în istoria omenească. 



132 Apuseanul cu neliniştea se culcă, cu neliniştea se 
scoală. Cu neliniştea cinează, cu neliniştea prân- 
zeşte. Cu neliniştea s'a înfrăţit, zicând: neliniştea 
este progres, neliniştea este cultură, neliniştea este 
evoluţie, neliniştea este viaţă! S'a împăcat Apusul cu 
neliniştea, şi-a plecat spatele ca neliniştea să-1 bată 
cu biciul, pe dinlăuntru şi pe dinafară, peste suflet şi 
peste trup, iar el să zică: Mulţumesc, aşa se şi cuvine, 
aceasta duce la pace, aceasta duce la fericirea omeni- 
rii! S'a împăcat Apusul cu neliniştea şi o linguşeşte 
fără bărbăţie, numai ca să-şi prelungească viaţa cu 
câteva luni sau câţiva ani, prin ştiinţele sale. 
Iar Balcanii? Toate popoarele Dreptslăvitoare din- 
tre Răsărit şi Apus, şi mai ales Balcanii, trebuie să se 
ridice mai presus de înşelătoarea linişte a Răsăritului 
şi de înfricoşata nelinişte a Apusului; mai presus 
de filosofia Răsăriteană, care crede că a statornicit 
răspuns la toate întrebările, şi mai presus de ştiinţa 
Apuseană, care mărturiseşte singură că le-a pus pe 
toate sub semnul întrebării şi că n'a statornicit nimic. 
Balcanii trebuie să se umple de pacea care covârşeşte 
mintea omenească, de pacea pe care Hristos a dat-o 
Apostolilor, zicând: pacea mea dau vouă; de pacea care 
înseamnă bucurie, dragoste şi viaţă - într'un cuvânt, de 
pacea care este după Dumnezeu şi de la Dumnezeu. 
Cinci sute de ani au suspinat Balcanii Dreptslăvitori 
în robie, şi n'au deznădăjduit. Când, sloboziţi fiind, 
şi- au şters ochii tulburaţi de lacrimi şi au căutat 
către Răsărit şi către Apus, au văzut deznădejde în 
amândouă părţile: în Răsărit linişte deznădăjduită, 
iar în Apus nelinişte deznădăjduită. Omul sănătos 
s'a găsit între doi bolnavi. Se vor molipsi, oare, Bal- 
canii de la unul sau de la celălalt deznădăjduit? Sau 



se vor scula să dea leacuri şi să slujească amândurora 
pe patul suferinţelor lor? Acest lucru este ca o ghi- 
citoare înaintea lor, acesta este sfinxul lor. Iar noi, 
să ne rugăm lui Hristos Dumnezeu pentru Balcani, 
ca să se înalţe mai presus de deznădăjduita linişte a 
Răsăritului şi de deznădăjduita nelinişte a Apusului, 
mai presus de filosofia drăcească a Răsăritului şi de 
ştiinţa drăcească a Apusului. Acum, şi de acum, şi în 
vecii vecilor să fie mai presus de Răsărit şi de Apus. 
Amin. 



CUGETAREA 

T IA 

NEVOINŢA PENTRU TRUP 

SI NEVOINŢA PENTRU SUFLET 



Răsăritul se nevoieşte pentru suflet, Apusul se ne- 
voieşte pentru trup. Răsăritul nu crede în raiul 
pământesc. 

Apusul nu crede în raiul ceresc. 
Pentru Răsăritean, postul înseamnă cel dintâi lu- 
cru de care ţine mântuirea. Pentru Apusean, pos- 
tul înseamnă îndepărtarea nebunească de plăcerile 
avute la îndemână. 

Cândva Apusul a ţinut postul şi celelalte înfrânări 
trupeşti pentru mântuirea sufletului. Insă noi vorbim 
despre Apusul de acum, slăbănogit duhovniceşte, 
care se teme că postul îi va şubrezi trupul. De altfel, 
când în Apus până şi bisericile au lepădat orice post, 
se mai poate aştepta oare de la mireni să priceapă 
înţelesul postului şi să postească? 
Toţi întăresc ceea ce este limpede, şi anume faptul 
că popoarele Apusene se întorc la păgânism. Insă 
puţini sânt cei ce deosebesc felurile păgânismului. 
Popoarele Apusene nu se întorc la păgânismul 



136 Răsăritean, ci la păgânismul Apusean. Căci păgâ- 
nismul Răsăritean este împreunat cu o grea asceză, 
cu post şi felurite nevoinţe trupeşti. 
Dacă popoarele Europene s'ar fi întors la păgânismul 
Răsăritean, ele ar fi postit şi s'ar fi nevoit întocmai 
cum se nevoiesc popoarele din India, Tibet şi Chi- 
na. Dar ele nu se întorc la acest păgânism ascetic al 
Răsăritului, ci se întorc la păgânismul destrăbălat 
al Apusului, adică la păgânismul înaintaşilor Euro- 
peni cei nebotezaţi. 

Păgânismul Apusean a fost sângeros, silnic şi 
dezmăţat, de la început până la sfârşit. Aşa a fost 
la Ellini, mai cumplit la Romani, şi mai cumplit la 
vechii Germani şi Franci. Oare puteau şti despre 
post străvechii Ellini, când în faţa ochilor le plu- 
tea mereu desfrâul olimpian al dumnezeilor lor? Şi 
oare putea fi vorba de vreo înfrânare la sângeroşii 
împăraţi Romani, care lângă tricliniile lor aveau 
vomitătoare, ca să poată vărsa prânzul şi-apoi să 
prânzească din nou? Sau la bogătaşii romani, care 
îşi găteau prânzul din limbi de privighetoare? Ce 
post şi ce înfrânare se putea închipui la popoarele 
France şi Teutone, care mâncau carne crudă, ţinută 
sub şaua calului? 

Lepădarea Apusului de Hristos înseamnă reîntoar- 
cerea Apusului la păgânism, însă nu la păgânismul 
Indian, compătimitor şi resemnat, ci la păgânismul 
său, Apusean, sângeros şi destrăbălat, fără suflet 
şi fără conştiinţă - lucru ce se înfăţişează înaintea 
ochilor noştri în faptă şi în lucru. 
Neîndoielnic, Islamul este mai duhovnicesc decât 
Apusul păgânizat, căci ştie de post şi de rugăciune, 
de Dumnezeu şi de suflet. Cu adevărat, este mai 

râd de post şi rugăciune, tăgăduiesc pe Dumnezeu şi 
sufletul, şi se nevoiesc doar pentru raiul pământesc. 
Dar Islamul şi Apusul păgânizat sânt şi întrucât- 
va înrudiţi: în înţelegerea raiului ce va să fie. Cu 
adevărat, musulmanii îşi închipuie raiul în cer 
şi nu pe pământ, în timp ce păgânii Apuseni îşi 
închipuie raiul pe pământ şi nu în cer. Dar măcar 
că aceste două raiuri, topografic, se poate spune, 
sânt foarte îndepărtate unul de celălalt, în esenţă 
sânt întocmai. Căci şi musulmanii, şi Apusenii, îşi 
închipuie raiul ca o împlinire a vieţii trupeşti şi ca 
o deplină mulţumire a tuturor patimilor trupeşti. 
Ca să dobândească un astfel de rai, musulmanii se 
nevoiesc cu postul, rugăciunea şi închinăciunile, iar 
Apusenii - chipurile - cu cercetarea ştiinţifică şi cu 
revoluţiile sociale. 

Pe de altă parte, India şi Tibetul se nevoiesc, şi se 
nevoiesc aprig, nu pentru raiul pământesc, nici pen- 
tru raiul ceresc, ci pentru nimicirea vieţii, pentru 
încetarea reîncarnării, pentru pierderea cunoştinţei 
şi pentru lipsa simţirii - pentru Nirvana. Căci pen- 
tru ei viaţa-Maya este o amăgire, iar Samsara este 
vârtejul în care se află şi oameni şi dumnezei. Pentru 
ei nu există nici măcar raiul ceresc, cu atât mai puţin 
raiul pământesc. Nici măcar dumnezeii lor nu se află 
în Rai, ci în nefericirea existenţei, în amăgirea trăirii 
personale, în vârtejul Samsarei. Şi pe cât aşteaptă 
oamenii mântuirea de la dumnezei, pe atât aşteaptă 
dumnezeii mântuirea de la oameni! De aceea a avut 
Gautâma Buddha îndrăzneala să zică: Eu am venit 
să mântuiesc pe oameni şi pe dumnezei! 
Cu adevărat, concepţiile despre Dumnezeu şi de- 



138 spre om sânt mincinoase, acolo unde sau putut 
auzi. Insă nu este mai puţin mincinoasă grăirea 
Apuseană, care zice: Profită! Enjoy yourself! (Sa- 
tisface-te pe tine însuţi ! — zic Englezii.) Nu numai 
că nu este grăirea popoarelor Creştine, ci nici măcar 
grăirea celor mai buni şi mai însemnaţi filosofi El- 
lini - nici Socrâte, nici Plâton, nici Aristotel, nu s'au 
încumetat să vorbească aşa. Ci astfel a vorbit cel ce 
închipuie neghina şi boala filosofiei Elline — Epicur. 
El s'a încumetat a zice îngrozitorul cuvânt: Cârpe 
diem! Adică, bucură-te de ziua de azi, căci mâine 
poţi fi mort pe vecie. Prinde-te de fiecare nouă zi 
şi soarbe-o până la sânge. Acesta este păgânismul 
Apusean, pe care acum Europa, oarecând Creştină, 
îl încuvinţează! 

Ce să zicem despre nevoinţa omenirii Răsăritene şi 
Apusene, despre nemărginita panoramă a nevoinţei 
pentru un ţel neadevărat şi de neatins? 
Neadevărat şi de neatins este ţelul spre care năzuieşte şi 
pentru care se nevoieşte lumea Islamică a Răsăritului, 
căci în cer nu se află raiul trupesc şi al patimilor. 
De neînfăptuit şi de neatins este ţelul spre care 
mii de ani a năzuit şi pentru care s'a nevoit lumea 
Orientului Mijlociu, a Orientului Central şi a 
Orientului îndepărtat, căci Dumnezeu, Unul şi 
Singurul, Care a zidit toate sufletele şi Care pe 
toate le aşteaptă în poala Sa, este! Nimicirea sin- 
elui este o ucidere, şi Nirvana o minciună. 
De neînfăptuit şi de neatins este ţelul Apusului cel 
învăţat şi atheu. Raiul pe pământ este un rai fără pro- 
roci; un astfel de rai nu este nici făgăduit, nici proroc- 
it; nici nu a fost, nici nu va fi. Raiul este acolo unde-i 
dragoste. Iar dragostea este acolo unde-i Părintele. 



Pentru aceasta, Raiul nu este pe pământ, ci în cer; nu 
este trupesc, ci duhovnicesc; nu este harem, ci îngeresc. 
E limpede din toate acestea, că popoarele dreptslăvitoare 
nu pot sta între Răsărit şi Apus, ci mai presus - îndeosebi 
Balcanii pravoslavnici, care au plâns în robie o jumătate 
de mileniu, mai mult decât orice alt popor Creştin în 
lume. Balcanii trebuie să fie treji şi să osebească ziua de 
noapte şi grâul de neghină. 

Nu cumva să şovăiască Balcanii între Răsărit şi Apus, 
adică între raiul Islamic - ceresc, dar simţit - şi raiul 
pământesc, materialist, al popoarelor Apusene. 
Balcanii nu sânt nici Răsărit, nici Apus, şi nici în- 
tre Răsărit şi Apus, ci sânt mai presus de Răsărit şi 
de Apus. Balcanii văd şi prevăd cu agerime că asceza 
Răsăritenilor este nevoinţă pentru moarte, pentru ca, 
cu ajutorul ascezei, să treacă în Nirvana, şi aici să moară 
pe vecie, prin desfătare, sau după moarte să coboare în 
subpământeştile peşteri ale Valhâllei, unde vor duce 
mai departe dezmăţul trupesc început pe pământ. 
Balcanii trebuie să stea între toate aceste necurate raiuri 
ale Răsăritului şi ale Apusului şi trebuie să ştie despre 
preacuratul Rai al lui Hristos, care nu este nici dezmăţ, 
nici deznădejde. Numai aşa Serbia Creştină poate avea 
ţinta apostolească de a îndupleca Răsăritul către 
Botez, iar Apusul către pocăinţă. 
Şi, aşa, întreg neamul omenesc să se binecuvânteze, 
ca o turmă a unui Păstor, în vecii vecilor. Amin. 

LUPTA PENTRU BLESTEMUL 
CEL VĂZUT SI NEVĂZUT 



Apusul se luptă pentru cele văzute, Răsăritul se luptă 
pentru cele nevăzute. 

Marea întrebare este: ce-i văzut şi ce-i nevăzut? Este, 
oare, văzut ceea ce vede ochiul trupesc al omului sau 
ceea ce vede sufletul omului? Este, oare, văzut ceea ce 
văd omul şi boul în aceeaşi măsură, cu ochii lor, cu cor- 
neele şi cu pupilele, ori ceea ce poate vedea numai omul 
cu vreun organ lăuntric al văzului? 
Apusul modern priveşte cu organul trupesc al văzului. 
Şi ce vede? Vede numai pojghiţa lucrurilor: vede vest- 
mântul celor ce se ascund sub vestmânt, vede cochilia 
melcului, însă nu vede melcul dinlăuntrul cochiliei. 
Niciodată Răsăritul nu a crezut ochiului trupesc. 
Aceasta se cuvine să i se socotească ca un lucru de 
cinste. Prin aceasta, el a înălţat vrednicia omului 
mai presus de cea a boului. Pe aceasta se şi sprijină 
întreaga sa aleasă filosofie duhovnicească. Cele ce 
ochiul nu a văzut, nici urechea a auzit, nici la inima 
omului sau suit - aceasta este realitatea flintei. Cu 



142 această experienţă a Apostolului Pâvel s'ar fi învoit 
orice Răsăritean, însă puţini învăţaţi Apuseni. Căci 
învăţatul Apusean şi-a clădit întregul turn al ştiinţei 
pe nisip, adică pe văzul, auzul, mirosul, pipăitul şi 
gustul material. Pe aceasta se sprijină întregul turn 
babilonic al omenirii Apusene. 
Apusul se luptă pentru pământ, pentru bogăţia pă- 
mântească de deasupra pământului şi de sub pământ. 
Iar pe cel ce câştigă pământ, bogăţie pământească de 
deasupra pământului sau de sub pământ, îl socoteşte 
a fi mare între oameni. 

Răsăritul a slăvit sfinţii şi înţelepţii, Apusul a slăvit 
descoperitorii şi cuceritorii. Răsăritul politheist a 
socotit că toată mărirea sfinţilor şi a înţelepţilor săi 
li se cuvine acestora, iar dumnezeilor - puţin sau 
deloc. De aceea, pe sfinţii şi înţelepţii săi i-a socotit 
dumnezei, le-a făcut temple şi le-a adus jertfe. Şi aşa 
face până în ziua de astăzi. 

Apusul a socotit că toate li se cuvin descoperitorilor 
şi cuceritorilor, iar lui Dumnezeu — nimic. Dar nu 
a înălţat personalităţile lor în rândul dumnezeilor, 
nici nu le-a ridicat jertfelnice. A ridicat statui din 
piatră sau metal - şi atâta tot. Dar înaintea statu- 
ilor nimeni nu s'a închinat, nici n'a înălţat rugăciuni, 
nici n'a aprins lumânări, nici n'a adus jertfe... Aceste 
statui sânt ca nişte chipuri ale morţilor la mormânt, 
doar pentru ca cei vii să nu-şi uite morţii, nu ca în 
Răsărit, ca morţii să nu-i uite pe cei vii. Apusul, în- 
doindu-se de Unul Dumnezeu, cu atât mai puţin i-a 
putut socoti dumnezei pe oameni. Altfel, acest lucru 
este pentru Răsărit simplu şi lesnicios. Conştiinţa şi 
ştiinţa Răsăriteanului se împacă lesne cu aceasta - că 
oamenii ajung dumnezei, iar dumnezeii oameni. 



Pentru Răsărit nu există morţi, pentru Apus nu 431 
există vii. In Răsărit, trupul este privit ca o mască şi 
o unealtă a duhului. Când duhul îşi leapădă trupul, 
el dăinuieşte şi trăieşte mai departe, fie fără nici un 
fel de trup, fie într'un trup nou. Duhurile înaintaşilor 
trăiesc în preajma urmaşilor lor. De aceea li se înalţă 
jertfelnice. Toată India şi Tibetul, China şi Japonia cu 
multele ei insule, sânt împodobite cu astfel de jertfel- 
nice, închinate duhurilor. Aceste duhuri iau parte la 
viaţa oamenilor trupeşti, a rudelor lor, iar pe lângă ele 
mai sânt nenumărate alte duhuri, netrupeşti din veac. 
Acestea sânt duhurile pădurilor şi apelor, ale munţilor 
şi văilor, ale peşterilor şi stâncilor, ale vânturilor şi fur- 
tunilor, ale pustiurilor şi drumurilor, ale lunii şi stele- 
lor, într'un cuvânt, pentru Răsăritean tot Cosmosul e 
plin de duhurile netrupeşti, care sânt faţă de duhurile 
în trup, adică oamenii şi animalele, ca şi oceanul faţă 
de o insuliţă. 

Insă întreaga lume uriaşă a duhurilor, în care cred 
toate popoarele păgâne ale Asiei şi Africii, nu are 
un centru al său. Nu are un singur Dumnezeu, pe 
Care să-L numească cu cuvintele Sfintei Scripturi: 
Dumnezeul duhurilor şi a tot trupul. Toate duhu- 
rile sânt dezbinate, neasemănătoare, samavolnice 
şi neliniştite. Nu este nimeni care să împartă în 
dreapta şi în stânga, ci totul este amestecat şi, de 
aceea, nebinecuvântat. într'un cuvânt, nu-L au pe 
Hristos, Impărţitorul şi Luminătorul. 
Dar oricum ar fi acea lume duhovnicească, Răsă- 
riteanul se pregăteşte grabnic şi se luptă ca să-i fie 
părtaş. Pentru el, această lume văzută este doar un 
popas în hora cosmică a vieţii. Lumea nevăzută este 
cea însemnată. De aceea Răsăriteanul nu se îngrijeşte 



de această viaţă văzută, nici nu se luptă pentru această 
lume văzută, care va pieri repede, precum apa dintr'o 
baltă sub soarele arzător al Răsăritului. 
Apusul a încetat să mai rodească sfinţi şi înţelepţi. 
Şi aceasta de când Papii au încetat să mai fie sfinţi şi 
înţelepţi, şi au devenit politicieni şi savanţi, 
înaintea acestui soroc, Apusul a fost ortodox, a trăit 
în Hristos şi s'a luptat pentru împărăţia Cerurilor. 
Dar, după acest soroc, Apusul a vrut să se lepede de 
Papă, însă s'a lepădat de Hristos. De atunci, organul 
vederii lumii duhovniceşti este acoperit la Apusean 
de albeaţă şi, în locul luptei pentru împărăţia Ceruri- 
lor, omenirea Apuseană a început să se lupte fără 
ruşine pentru împărăţia pământească. 
Aceasta este noua, cea mai nouă istorie a Europei. 
Ea stă sub două semne: să supună şi să tragă folos. 
Aşa zic şi fac Apusenii: să supună natura şi să tragă 
folos din natură - de bună seamă, nu ca zidire a lui 
Dumnezeu şi nu cu binecuvântarea lui Dumnezeu, 
ci să o supună ca pe o avuţie, ca pe un vrăjmaş, să o 
stoarcă toată în pocalul desfătărilor vremelnice. 
Dar pentru ce toate acestea? Oare Apuseanul nu se 
gândeşte că va muri, fie de va supune, fie de nu va 
supune? se întreabă cu mirare Răsăriteanul. 
Nu, nu, Apuseanul niciodată nu se gândeşte la 
moarte, până ce ajunge să aibă febră de 40 de grade. 
El nu are când să se gândească la moarte. El nu are 
când să se gândească nici la viaţă. El nu se gândeşte 
nici la viaţă, nici la moarte, ci numai la supunere şi 
la foloase; la supunerea şi la foloasele pământului şi 
văzduhului, ale focului şi apei, ale plantelor şi ani- 
malelor, ale fraţilor şi rudeniilor, ale vecinilor, ale 
popoarelor şi statelor învecinate. El şi-a găsit lozinca 

se, alergând zbuciumat după această lozincă. El nu 
vede lumea duhovnicească din jurul său şi, nevăzând, 
nu crede în ea. Numai spiritismul îl înfricoşază, 
câteodată. Biserica nu-1 sperie; Papa, cu atât mai 
puţin. Dar negrul spiritism, magia neagră, îi bagă un 
vânt rece în oase. „Este ceva!", „Trebuie să fie ceva!" 
- îşi şopteşte; şopteşte, parcă, cu oarecare ruşine sau 
cu oarecari uşoare mustrări de conştiinţă. Aceasta 
nu-1 opreşte, totuşi, pe calea sa zbuciumată, nici nu-i 
potoleşte lozinca: să supună şi să tragă foloase, căci 
pe acea nefericită cale l-au călăuzit „personalităţile" 
sale, descoperitorii şi cuceritorii. 
Neamurile dreptslăvitoare trebuie să stea mai pre- 
sus de aceste două blesteme, Răsăritean şi Apusean. 
Nu trebuie să se grăbească nici spre lumea duhurilor, 
cea a Răsăritului, nici spre lumea materială, cea a 
Apusului. Al lui Dumnezeu este cerul, al lui Dum- 
nezeu este şi pământul. Există lume duhovnicească, 
chiar mai numeroasă decât ştie Răsăritul, dar acea 
lume duhovnicească nu este samavolnică, silnică şi 
haotică, ci este sub puterea lui Hristos Dumnezeu, 
Care a spus: Datu-mi-s'au toată stăpânirea în cer şi 
pre pământ. Nu se poate răpi de la Dumnezeu nici 
cerul, nici pământul. Aceasta este cu totul limpede 
Balcanilor dreptslăvitori, care glăsuiesc şi mărturisesc 
în toate zilele: Ce e răpit, blestemat este. 
Nici în această privinţă Balcanii nu pot sta între 
Răsărit şi Apus, ci mai presus şi de unul şi de celălalt, 
ca să lumineze şi pe unul şi pe celălalt, ca să lumineze 
şi unuia şi altuia - mai presus de Răsărit şi de Apus. 

